Απόφαση της Επιτροπής

της 30ής Δεκεμβρίου 2003

για τη χρηματοδοτική συμβολή για την υλοποίηση ορισμένων δράσεων προβλεπόμενων από τα κράτη μέλη στη διάρκεια του έτους 2003 για την εφαρμογή των καθεστώτων ελέγχου, επιθεώρησης και εποπτείας της κοινής αλιευτικής πολιτικής (δεύτερη φάση)

[κοινοποιηθείσα υπό τον αριθμό Ε(2003) 5228]

(Τα κείμενα στην ισπανική, δανική, γερμανική, ελληνική, αγγλική, γαλλική, ιταλική, ολλανδική, πορτογαλική, φινλανδική και σουηδική γλώσσα είναι τα μόνα αυθεντικά)

(2004/65/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 2001/431/ΕΚ του Συμβουλίου, της 28ης Μαΐου 2001, σχετικά με τη χρηματοδοτική συμμετοχή της Κοινότητας σε ορισμένες δαπάνες αναλαμβανόμενες από τα κράτη μέλη για την εφαρμογή καθεστώτων ελέγχου, επιθεώρησης και επιτήρησης στο πλαίσιο της κοινής αλιευτικής πολιτικής(1), και ιδίως το άρθρο 13,

Εκτιμώντας τα ακόλουθα:

(1) Το Βέλγιο, η Δανία, η Γερμανία, η Ελλάδα, η Ισπανία, η Γαλλία, η Ιρλανδία, η Ιταλία, οι Κάτω Χώρες, η Αυστρία, η Πορτογαλία, η Φιλανδία, η Σουηδία και το Ηνωμένο Βασίλειο διαβίβασαν στην Επιτροπή τα προγράμματα δραστηριοτήτων ελέγχου όσον αφορά την αλιεία για την περίοδο από την 1η Ιανουαρίου 2001 έως τις 31 Δεκεμβρίου 2003. Τα προγράμματα αυτά συνοδεύονται από αιτήσεις χρηματοδοτικής συμμετοχής για τις δαπάνες που αφορούν τα εν λόγω προγράμματα. Τα κράτη μέλη υπέβαλαν αιτήσεις με τα επικαιροποιημένα ποσά για το έτος 2003.

(2) Ορισμένες δαπάνες σχετικά με το έτος 2003 αποτέλεσαν ήδη αντικείμενο της απόφασης 2003/566/ΕΚ της Επιτροπής, της 28ης Ιουλίου 2003, σχετικά με τη χρηματοδοτική συμβολή για την υλοποίηση δράσεων που προβλέπονται από ορισμένα κράτη μέλη κατά τη διάρκεια του έτους 2003 για την εφαρμογή καθεστώτων ελέγχου, επιθεώρησης και εποπτείας της κοινής αλιευτικής πολιτικής(2).

(3) Ενόψει των διαθέσιμων πιστώσεων, είναι δυνατή η παροχή χρηματοδοτικής συνδρομής στις επενδύσεις σχετικά με πιλοτικά έργα για την ηλεκτρονική διαβίβαση πληροφοριών ή για την τηλεανίχνευση, καθώς και για τον εκσυγχρονισμό πλωτών μέσων και αεροσκαφών που χρησιμοποιούνται για τον έλεγχο των αλιευτικών δραστηριοτήτων, καθώς και για την εγκατάσταση διατάξεων και δικτύων πληροφορικής που είναι αναγκαία για την ανταλλαγή πληροφοριών που αφορούν τον εν λόγω έλεγχο.

(4) Θα πρέπει να καθοριστούν το ποσοστό χρηματοδοτικής συμμετοχής της Κοινότητας για κάθε ενέργεια, οι όροι που συνδέονται με την επιστροφή των δαπανών, καθώς και το συνολικό ποσό επιλέξιμων δαπανών για την εν λόγω δεύτερη φάση του έτους 2003, για κάθε κράτος μέλος και για κάθε ενέργεια.

(5) Κατ' εφαρμογή του άρθρου 15 της απόφασης 2001/431/ΕΚ, τα κράτη μέλη υποχρεούνται να εκτελούν τις δαπάνες εντός χρονικού διαστήματος ενός έτους από τη νομική και δημοσιονομική δέσμευση. Η δέσμευση αυτή αναλαμβάνεται το αργότερο εντός του ημερολογιακού έτους που έπεται του έτους κατά το οποίο κοινοποιείται η απόφαση της Επιτροπής.

(6) Κατ' εφαρμογή του άρθρου 17 παράγραφος 1 της απόφασης 2001/431/ΕΚ, τα κράτη μέλη υποχρεούνται να υποβάλλουν στην Επιτροπή τις αιτήσεις τους για την επιστροφή των δαπανών το αργότερο μέχρι τις 31 Μαΐου του έτους που ακολουθεί εκείνο κατά τη διάρκεια του οποίου αναλήφθηκαν οι δαπάνες.

(7) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής αλιείας και της υδατοκαλλιέργειας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η παρούσα απόφαση καθορίζει, για το έτος 2003, τα ποσά ορισμένων επιλέξιμων δαπανών για κάθε κράτος μέλος, τα ποσοστά χρηματοδοτικής συμμετοχής της Κοινότητας, καθώς και τους όρους από τους οποίους εξαρτάται η χρηματοδοτική συμμετοχή, στο μέτρο που οι επιλέξιμες δαπάνες χρησιμοποιήθηκαν όντως για την υλοποίηση των προγραμμάτων ελέγχου των αλιευτικών δραστηριοτήτων.

Άρθρο 2

Οι δαπάνες που αφορούν την υλοποίηση πιλοτικών έργων σχετικά με την ηλεκτρονική διαβίβαση πληροφοριών καθώς και τις διατάξεις τηλεανίχνευσης απολαύουν ανώτατου ποσοστού χρηματοδοτικής συμμετοχής 100 % των επιλέξιμων δαπανών εντός των ορίων των ποσών που εμφαίνονται στο παράρτημα I.

Άρθρο 3

Οι δαπάνες που αφορούν τον εκσυγχρονισμό πλωτών μέσων ή αεροσκαφών που χρησιμοποιούνται για την διασφάλιση του ελέγχου, της επιθεώρησης και της εποπτείας των αλιευτικών δραστηριοτήτων απολαύουν ανώτατου ποσοστού χρηματοδοτικής συμμετοχής 35 % των επιλέξιμων δαπανών εντός των ορίων των ποσών που εμφαίνονται στο παράρτημα II.

Άρθρο 4

Οι δαπάνες που αφορούν την εγκατάσταση διατάξεων και δικτύων πληροφορικής που είναι αναγκαία για την ανταλλαγή πληροφοριών που έχουν σχέση με τον έλεγχο απολαύουν ανώτατου ποσοστού χρηματοδοτικής συμμετοχής 50 % των επιλέξιμων δαπανών εντός των ορίων των ποσών που εμφαίνονται στο παράρτημα III.

Άρθρο 5

Τα κράτη μέλη υποβάλλουν στην Επιτροπή, το αργότερο μέχρι τις 31 Μαΐου 2006, τις αιτήσεις τους επιστροφής των δαπανών που αναφέρονται στην παρούσα απόφαση.

Άρθρο 6

Όσες αιτήσεις επιστροφής δαπανών και προκαταβολών εκφράζονται σε νομίσματα διαφορετικά από το ευρώ μετατρέπονται σε ευρώ με τις τιμές συναλλάγματος που ισχύουν κατά τον μήνα παραλαβής των αιτήσεων από την Επιτροπή.

Άρθρο 7

Η παρούσα απόφαση απευθύνεται στο Βασίλειο του Βελγίου, στο Βασίλειο της Δανίας, στην Ομοσπονδιακή Δημοκρατία της Γερμανίας, στην Ελληνική Δημοκρατία, στο Βασίλειο της Ισπανίας, στη Γαλλική Δημοκρατία, στην Ιρλανδία, στην Ιταλική Δημοκρατία, στο Βασίλειο των Κάτω Χωρών, στη Δημοκρατία της Αυστρίας, στην Πορτογαλική Δημοκρατία, στη Δημοκρατία της Φινλανδίας, στο Βασίλειο της Σουηδίας και στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.

Βρυξέλλες, 30 Δεκεμβρίου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 154 της 9.6.2001, σ. 22.

(2) ΕΕ L 192 της 31.7.2003, σ. 44.

ANEXO I/BILAG I/ANHANG I/ΠΑΡΑΡΤΗΜΑ I/ANNEX I/ANNEXE I/ALLEGATO I/BIJLAGE I/ANEXO I/LIITE I/BILAGA I

>ΘΕΣΗ ΠΙΝΑΚΑ>

ANEXO II/BILAG II/ANHANG II/ΠΑΡΑΡΤΗΜΑ II/ANNEX II/ANNEXE II/ALLEGATO II/BIJLAGE II/ANEXO II/LIITE II/BILAGA II

>ΘΕΣΗ ΠΙΝΑΚΑ>

ANEXO III/BILAG III/ANHANG III/ΠΑΡΑΡΤΗΜΑ III/ANNEX III/ANNEXE III/ALLEGATO III/BIJLAGE III/ANEXO III/LIITE III/BILAGA III

>ΘΕΣΗ ΠΙΝΑΚΑ>